सुबह का सूरज अभी निकला है और मैं तिब्बत रोड पर टहल रहा हूं। गंगटोक का तिब्बत मार्ग एमजी रोड से ऊपर की ओर जाता है। यह चीन की सीमा यानी नाथुला की ओर जा रहे रास्ते से जा मिलता है। ईसा पूर्व दूसरी सदी से चीन से हमारा कारोबार चलता था। यह रास्ता रेशम मार्ग (SILK ROUTE) कहलाता था। भारत का सिल्क रूट से संपर्क सिक्किम और तिब्बत से होकर था। कई सौ सालों तक चीन के साथ न सिर्फ रेशम बल्कि अन्य सामग्रियों की भी तिजारत इसी सड़क मार्ग से चलती रही। पर कारोबार का मुख्य हिस्सा रेशम था इसलिए इस मार्ग का नाम रेशम माल्ग या सिल्क रूट पड़ गया। गंगटोक में एक सड़क का नाम तिब्बत रोड है। हालांकि इसका नया नाम सोनम ग्यात्से मार्ग दिया गया है पर ज्यादातर लोग इसे तिब्बत मार्ग नाम से ही बुलाते हैं।